SK Úradný vestník Európskej únie C 192/19

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 192/08

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„PERA DE LLEIDA“

ES č.: ES-PDO-0005-0698-29.05.2008

CHZO ( ) CHOP ( X )

1. Názov:

„Pera de Lleida“

2. Členský štát alebo tretia krajina:

Španielsko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.6 – Čerstvé alebo spracované ovocie, zelenina a obilniny

3.2. Opis výrobku, na ktorý sa vzťahuje názov uvedený v bode 1:

CHOP „Pera de Lleida“ sa vzťahuje na plody druhu Pyrus communis L., odrodám limonera, blanquilla a conference výberovej a 1. akosti určené na spotrebu v čerstvom stave.

Vlastnosti výrobku sa v čase dodania líšia podľa odrody:

Minimálna veľkosť (priemer) pre výberovú aj 1. akosť: limonera, blanquilla a conference: 60 mm.

Tvrdosť, pevnosť dužiny: limonera – 11 lb – 14 lb (5,0 kg – 6,4 kg); blanquilla – 9 lb–13 lb (4,1 kg – 5,9 kg) a conference – 10 lb – 13 lb (4,5 kg – 5,9 kg).

Hrdzavitosť: limonera – žiadna; blanquilla – žiadna; conference – hrdzavitosť.

Minimálny obsah pevných rozpustných látok: cukor (v Brixových stupňoch): limonera – 11,0; blanquilla – 12,0; conference – 12,5.

Farba šupky (v zrelom stave): limonera – zelenožltá; blanquilla – zelená/zelenosivá; conference – zelená/žltozelená.

Farba dužiny: limonera – slonová kosť; blanquilla – biela; conference – žltkastá biela.

Šťavnatosť dužiny: limonera – stredná; blanquilla – vysoká; conference – stredná.

3.3. Suroviny (len pri spracovaných výrobkoch):

Neuplatňuje sa.

3.4. Krmivo (len pri výrobkoch živočíšneho pôvodu):

Neuplatňuje sa.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Celý postup od výroby po označovanie sa uskutočňuje v označenej zemepisnej oblasti, aby sa tak zachovala kvalita výrobku. Na šupke hrušiek sa počas dopravy zo sadu do ovocinárskeho skladu môžu veľmi ľahko vytvoriť odreniny a otlaky, preto je veľmi dôležité, aby sa celý proces výroby uskutočňoval v tej istej zemepisnej oblasti.

3.6. Osobitné pravidlá pre krájanie, strúhanie, balenie atď.:

Neuplatňuje sa.

3.7. Špecifické pravidlá označovania:

Na homogenizovanom balení musí byť na viditeľnom mieste uvedené chránené označenie pôvodu („Pera de Lleida“), logo CHOP a znak Spoločenstva, ako aj údaje vyžadované podľa platných právnych predpisov.

Čiernobiele logo CHOP:

Farby Pantone, ktoré má mať logo CHOP: Pantone 3965C a Pantone 392C.

4. Stručné vymedzenie zemepisnej oblasti:

Vymedzená zemepisná oblasť sa nachádza na zavlažovanom území pod názvom „Llano de Lleida“. Rozprestiera sa v provincii Lleida a pozostáva z mesta Lleida a týchto obcí v týchto okresoch: okres El Segriá: Aitona, Albatàrrec, Alcarràs, Alcoletge, Alfarràs, Alfés, Alguaire, Almacelles, Almatret, Almenar, Alpicat, Artesa de Lleida, Benavent de Segrià, Corbins, Els Alamús, Gimenells a el Pla de la Font, La Granja d'Escarp, La Portella, Maials, Massalcoreig, Montoliu de Lleida, Puigverd de Lleida, Rosselló, Sarroca de Lleida, Seròs, Soses, Sudanell, Sunyer, Torre-serona, Torrefarrera, Torres de Segre, Vilanova de la Barca a Vilanova de Segrià. Okres Les Garrigues: Arbeca, Les Borges Blanques, Castelldans, Juneda a Puiggròs. Okres La Noguera: Albesa, Algerri, Balaguer, Bellcaire d'Urgell, Bellmunt d'Urgell, Camarasa, Ivars de Noguera, Menàrguens, Montgai, Os de Balaguer, Penelles, Preixens, La Sentiu de Sió, Térmens, Torrelameu a Vallfogona de Balaguer. Okres El Pla d'Urgell: Barbens, Bell-lloc d'Urgell, Bellvís, Castellnou de Seana, Fondarella, Golmés, Ivars d'Urgell, Linyola, Miralcamp, Mollerussa, El Palau d'Anglesola, El Poal, Sidamon, Torregrossa, Vila-sana a Vilanova de Bellpuig.

Spracovanie a balenie prebieha v rovnakej oblasti ako výroba.

5. Súvislosť so zemepisnou oblasťou:

5.1. Špecifickosť zemepisnej oblasti:

Vymedzená zemepisná oblasť sa nachádza na východ od údolia rieky Ebro v zavlažovanej oblasti známej ako „Llano de Lleida“, čo je rovina v blízkosti pobrežia s priemernou nadmorskou výškou 155 metrov nad hladinou mora.

Z horopisného hľadiska je oblasť vymedzená niekoľkými pohoriami, ktorým vďačí za svoj známy územný a podnebný charakter. Na severe tvorí hranicu pohorie Sierra del Montsec a na juhu a západe Sierra Prelitoral Catalana.

Nížinou Llano de Lleida pretekajú rieky Segre a Noguera Ribagorzana, prechádza ňou sieť zavlažovacích kanálov, pričom ide o jemne zvlnenú krajinu s prevažne tabuľovými útvarmi.

Táto oblasť je zavlažovateľná plocha s plytkou pôdnou vrstvou na podloží karbonátových hornín, vďaka ktorým má pôda charakteristické zásadité hodnoty pH, strednú úroveň obsahu organických látok, strednú až stredne jemnú zrnitosť a všeobecne dobré odvodňovanie.

V tejto oblasti je suché, stredomorské, kontinentálne podnebie a sú pre ňu charakteristické kontrasty, t. j. značné teplotné rozdiely: chladné zimy a horúce letá. Pre túto oblasť sú tiež typické zimné hmly. Začínajú sa v strede novembra a trvajú do konca januára, čo znamená, že za rok je približne 53 hmlistých dní. Hmla sa drží dlho, keďže hory, ktoré nížinu Llano de Leida obklopujú, bránia tomu, aby vetry, ktoré inak údolím rieky Ebro vanú, hmlu rozohnali. Vďaka tomu je možné pestovať hrušky v pomerne južnej časti Európy, ktorá sa nachádza v blízkosti mora.

Nízke zimné teploty umožňujú dosiahnuť vysoký počet hodín chladu (HCH) potrebných na pestovanie hrušiek. V Lleide je približne 1 300 až 1 700 HCH za jednu zimu.

Priemerná letná teplota sa pohybuje okolo 21 °C, s najvyššími priemernými teplotami od 28 do 32 °C.

Pre túto oblasť je tiež charakteristický vysoký počet hodín slnečného svitu, ktorý sa pohybuje medzi 2 600 až 2 800 hodín ročne.

Na jar a v lete je na nížine Llano de Lleida veľmi nízky úhrn zrážok. Do značnej miery je to spôsobené tým, že kým búrky a prehánky nad Atlantickým oceánom v týchto ročných obdobiach dorazia do Lleidy, väčšina ich vody spadne ešte v západnejšej časti polostrova. Zrážky stredomorského pôvodu sú menej časté, keďže pohoria Sierra Litoral Catalana a Sierra Prelitoral Catalana bránia prístupu dažďových mrakov. Priemerný ročný úhrn zrážok v tejto oblasti je 369 mm.

5.2. Špecifickosť výrobku:

Typickými vlastnosťami, ktoré hrušky s chráneným označením pôvodu „Pera de Lleida“ odlišujú od ostatných, sú sladká chuť, guľatejší tvar, farba ich šupky aj druh hrdzavitosti v prípade odrody conference.

Tradične sa s pomenovaním „Pera de Lleida“ spája jedinečný chuťový pôžitok, ktorý sa dá stručne opísať ako intenzívna sladká chuť. Sladkú chuť hrušiek má za následok nielen vyšší obsah pevných rozpustných látok, ale aj ich vyšší pomer ku kyslosti. Všetky odrody hrušiek z oblasti Lleida majú vyšší podel pevných rozpustných látok ku kyslosti ako hrušky pestované v iných oblastiach a preto sú sladšie.

Tvar hrušiek s CHOP „Pera de Lleida“ je guľatejší ako u hrušiek rovnakej odrody z iných ovocinárskych oblastí.

Farba šupky je v závislosti od odrody buď žltkastá, alebo svetlejšia ako u hrušiek z iných oblastí. Odrody limonera a conference sú žltšie a limonera môže mať dokonca ružovkastú farbu na strane, z ktorej na ňu svieti slnko. Hrušky odrody blanquilla majú belšiu šupku.

V prípade odrody conference je ďalším osobitým znakom jej nerovnomerná, ale hrubá hrdzavitosť.

Všetky tieto osobitné znaky dodávajú hruškám ich jedinečný ráz. Hrušky „Pera de Lleida“ majú veľmi špecifické organoleptické vlastnosti, ktoré obchodníci dobre poznajú a spotrebitelia oceňujú.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Charakteristiky prostredia vymedzenej zemepisnej oblasti sa vo vlastnostiach hrušiek odrážajú takto:

Každá vlastnosť vznikla v dôsledku zemepisných a poveternostných podmienok v danej zemepisnej oblasti. Tieto zemepisné a poveternostné podmienky sú opísané v odseku 5.1.

Sladkosť: táto vlastnosť je zapríčinená rôznymi faktormi ovplyvňujúcimi rast hrušiek v danej zemepisnej oblasti. V porovnaní s ostatnými zemepisnými oblasťami sú hrušky s CHOP „Pera de Lleida“ v oblasti ich pestovania vystavované vyšším teplotám a vodnému stresu v dôsledku vyšších teplôt, vyššiemu počtu hodín slnečného svitu a nižšiemu úhrnu zrážok, pričom všetky tieto faktory spolu – vrátane druhu pôdy (plytká a jemnozrnná) – spôsobujú, že sa lepšie syntetizujú cukry.

Farba šupky: horopis danej oblasti a blízkosť Stredozemného mora majú čiastočne za následok vysoký počet hodín slnečného svitu v tejto oblasti, ktorý je nevyhnutný na to, aby v šupke dochádzalo k vyššiemu rozkladu chlorofylu a rodili sa tak hrušky žltšej alebo svetlejšej farby ako u hrušiek rovnakých odrôd, ktoré sa pestujú v iných oblastiach.

Tvar plodu: vzhľadom k (pomerne južnej) zemepisnej dĺžke a k nadmorskej výške oblasti sú plody guľatejšie oproti plodom rovnakých odrôd, ktoré sa pestujú v iných oblastiach.

Hrdzavitosť (u odrody conference): na jar a v lete je úhrn zrážok minimálny, čo priamo ovplyvňuje stupeň hrdzavitosti, ktorá sa u hrušiek odrody conference tvorí, ako aj jej rovnomernosť a hrubosť.

Odkaz na uverejnenie špecifikácie:

Rozhodnutie AAR/3053/2007 z 8. októbra 2007, ktorým schvaľuje zápis chráneného označenia pôvodu „Pera de Lleida“.

Úradný vestník Katalánska č. 4987, 15. október 2007.

https://www.gencat.cat/eadop/imagenes/4987/07281132.pdf

(1) Ú. v. EÚ L 93, 31.3.2006, s. 12.